
Република Србија                                                                                                                    
Аутономна покрајина Војводина
Општина Врбас
ОПШТИНСКА УПРАВА
Одељење за урбанизам и просторно планирање, 
стамбено-комунално послове и заштиту животне средине 
Одсек за заштиту животне средине и енергетски менаџмент
Број: 004349600 2025 09122 004 003 380 007
Датум: 22.10.2026. године
ВРБАС


Општинска управа општине Врбас, Одељење за урбанизам и просторно планирање, стамбено-комуналне послове и заштиту животне средине, Oдсек за заштиту животне средине и енергетски менаџмент, решавајући по захтеву носиоца пројекта „NOVI AGRO“ ДОО (MB 20244976) из Змајева, Улица маршала Тита бб, у предмету одређивање обима и садржаја студије о процени утицаја на животну средину, у складу са чланом 19.                Закона о процени утицаја на животну средину („Сл. гласник РС“, број 94/2024), чланом 5. Уредбе о Листи пројеката за које је обавезна процена утицаја на животну средину, Листи пројеката за које постоји обавеза подношења захтева за одлучивање о потреби процене утицаја на животну средину и критеријумима за одлучивање о потреби процене утицаја на животну средину („Сл. гласник РС“, број 106/25) и члана 136. Закона о општем управном поступку („Сл. гласник РС“, број 18/2016, 95/2018- аутентично тумачење и 2/2023 - одлука УС), на основу Одлуке о општинској управи („Сл. лист општине Врбас“, број 6/2019, 28/2019, 17/2021 и 30/2024), руководилац Одељења, у складу са овлашћењем из Решења начелника општинске управе општине Врбас, број 112-273/2026-IV/03 од 15.5.2026. године, доноси

Р Е Ш Е Њ Е

I. УТВРЂУЈЕ СЕ, да је за Пројекат- Изградња система за наводњавање „БАЗЕНИ“, наводњаване површине 10hа, у Змајеву, на катастарским парцелама број 3276 и 3937/1 к.о. Змајево и број 4268 к.о. Равно Село, потребна израда студије о процени утицаја на животну средину.

II. ОДРЕЂУЈЕ СЕ обим и садржај студије о процени утицаја на животну средину предметног пројекта утврђен чланом 22. став 1. Закона о процени утицаја на животну средину, тако да Студија о процени утицаја обавезно садржи:
1) податке о носиоцу пројекта;
2) опис локације на којој се планира реализација пројекта са наведеним катастарским парцелама и координатама експлоaтационог, односно истражног поља ако се ради о пројектима истраживања, односно експлоатације минералних сировина;
3) назив и опис целог пројекта, укључујући величину, технологију, пројектоване капацитете и друге карактеристике пројекта које су релевантне за утврђивање и процену значајних утицаја и ризика у току трајања пројекта;
4) приказ разумних алтернатива које су разматране;
5) опис могућих утицаја пројекта на животну средину који су последица грађења и коришћења пројекта, укључујући, по потреби, опис радова на затварању, односно уклањању, као и ризика за чиниоце животне средине;
6) приказ стања животне средине на географском подручју места извођења пројекта обухваћеном могућим утицајем пројекта (микро и макро локација) и процена могућих промена чинилаца животне средине без реализације пројекта на основу доступних информација о стању животне средине и научних сазнања;
7) опис чинилаца животне средине на које би пројекат могао да утиче, у току трајања целокупног пројекта, укључујући нарочито:
(1) примењене технологије, употребљени материјал, пројектовани капацитет, конструкције, опрему, потрошњу енергије итд. у току извођења и експлоатације,
(2) емисије загађујућих материја у ваздух, воду, земљиште, буке, вибрација, јонизујућег и нејонизујућег зрачења, светлости, топлоте, непријатности у току извођења и експлоатације,
(3) негативно деловање очекиваних остатака, настанак, одлагање и поновно искоришћавање отпада у току извођења и експлоатације,
(4) врсте и очекиване количине емисија гасова са ефектом стаклене баште у току извођења и експлоатације,
(5) подложност пројекта климатским променама у току извођења и експлоатације,
(6) коришћење природних вредности, посебно земљишта, воде и биљног и животињског света у току извођења и експлоатације,
(7) кумулативне утицаје пројекта с утицајима других спроведених, одобрених, повезаних или планираних пројеката на географском подручју места извођења пројекта;
8) опис и процене очекиваних ризика од великих удеса и природних катастрофа по здравље људи и животну средину који могу да настану услед реализације пројекта или потичу од изложености пројекта ризицима од великих удеса и/или катастрофа;
9) предлог мера предвиђених у циљу спречавања, смањења и, где је то могуће, отклањања негативних утицаја пројекта на чиниоце животне средине;
10) предлог програма праћења утицаја пројекта на чиниоце животне средине;
11) краћи приказ података из тач. 2)–10)– нетехнички резиме;
12) опис метода предвиђања или доказа коришћених за утврђивање и процену утицаја пројекта на животну средину;
13) податке о техничким недостацима или непостојању одговарајућих стручних знања и вештина или немогућности да се прибаве одговарајући подаци.

III. За потребу израде студије о процени утицаја на животну средину предметног пројекта ОДРЕЂУЈЕ СЕ, да иста студија обухвати квалитативни и квантитативни приказ утицаја и промена на животну средину и утврђених мера за спречавање, смањење и отклањање сваког значајнијег негативног утицаја на животну средину при извођењу радова на изградњи и опремању заливног система „Базени“ у Змајеву, у току редовног рада и експлоатисања истих, за случај удеса и по престанку рада, односно измештању или уклањању. 

IV. ОБАВЕЗУЈЕ СЕ носилац пројекта да захтев за сагласност на студију о процени утицаја на животну средину предметног пројекта поднесе овом Одељењу, на прописаном обрасцу и уз исти приложи: примерак студије у писаној папирној форми, примерак на преносивом електронском носачу информација (CD или USB) и ово Решење.

О б р а з л о ж е њ е

    Дана 30.9.2026. године,  Носилaц пројекта „NOVI AGRO“ ДОО (MB 20244976) из Змајева, Улица маршала Тита бб, поднео је захтев за пројекат- Изградња система за наводњавање „БАЗЕНИ“, наводњаване површине 10hа, у Змајеву, на катастарским парцелама број 3276 и 3937/1 к.о. Змајево и број 4268 к.о. Равно Село, у складу са Законом о процени утицаја на животну средину („Сл. гласник РС“, број 94/2024) и Уредбом о Листи пројеката за које је обавезна процена утицаја на животну средину, Листи пројеката за које постоји обавеза подношења захтева за одлучивање о потреби процене утицаја на животну средину и критеријумима за одлучивање о потреби процене утицаја на животну средину („Сл. гласник РС“, број 106/25).
     Уз захтев на прописаном обрасцу носилац пројекта је приложио уредно попуњен упитник и пратећу документацију:
· Локацијски услови број ROP-VRB-39748-LOC-3/2026 од 26.6.2026. године, издати од Општинске управе Врбас; Одељење за урбанизам и просторно планирање, стамбено- комуналне послове и заштиту животне средине. 
· ИДР-Идејно решење за изградњу заливног система „Базени“ у Змајеву , Ф= 10 х, израђен од стране „HTM projekt“, Нови Сад ул. Београдски кеј бр. 31, одговорно лице пројектанта Иван Маринков, који се састоји од: „0“ -главна свеска, број ТД-ИДР-150/25 од јула 2026. године, главни пројектант Иван Маринков, дипл.инж.пољ., лиценца ИКС број 376Ф533 07, свеска „1“ - пројекат инжењерског објекта број ТД-ИДР-150/25 од јула 2026. године, одговорни пројектант Иван Маринков, дипл.инж.пољ., лиценца ИКС број 376Ф533 и свеске „4“ - пројекат електроенергетских инсталација број 9.1-26-4 од јула 2026. године израђен од стране „STRUJA“ доо Нови Сад, Чернишевског , Нови Сад, одговорно лице пројектанта Небојиша Дошен, одговорни пројектант Владан Стаменковић, дипл.инж.ел., лиценца ИКС број 350 Б053 05. 
· Услови I-1393/10-25 од 03.08.2026. године, издати од стране, ЈВП „ Воде Војводине“ Нови Сад, Булевар Михајла Пупина 25. 
· Технички услови за пројектовање, од стране ЕПС ДИСТРИБУЦИЈА д.о.о. Београд, огранак електродистрибуција Сомбор, Апатински пут бб, Сомбор за пројектовање, прибављењи у претходним поступцима ROP-VRB-39748-LOC-1/2025 од 10.02.2026. године. 
· Решење о условима заштите природе број 000002605 2026 004 004 380 020 од 21.08.2026. године издато од стране Покрајинског завода за заштиту природе, Нови Сад, Улица радничка 20а. 
· Одговор Министарства заштите животне средине број: 003553091 2026 14850 004 005 501 100 од 04.08.2026. године. 
· Доказ о уплаћеним републичким административним таксама за подношење захтева и издавање решења, таксираних на 740,00дин. и 1800,00дин. 
Разматрајући садржину поднетог захтева и увидом у достављену документацију, овај орган је утврдио, да је носилац пројекта поднео уредан захтев, у законски предвиђеном року и приложио сву потребну документацију релевантну за одлучивање, у складу са чланом 12. Закона о процени утицаја на животну. 
[bookmark: _Hlk98928616]     Поступајући по поднетом захтеву, у складу са чланом 19. Закона о процени утицаја на животну средину, овај Орган је Обавештењем од 1.10.2026. године, обавестио друге органе, организације и јавност о поднетом захтеву и приложеној документацији, огласио јавни увид, дефинисао време и место јавног увида, као и рок за достављање мишљења. Посебно, Обавештење je послато на адресу Покрајинског завода за заштиту природе у Новом Саду и ЈВП “Воде Војводине“ у Новом Саду, као управљачу парком природе „Јегричка“.  Обавештење је објављено на интернет адреси https://urbanizam.vrbas.net/ дана, 2.10.2026. године и постављено на огласне табле у Општинској управи Општине Врбас, МЗ Змајево и МЗ Равно Село.
    Након јавног увида у трајању од петнаест дана, службеном Белешком од 20.10.2026. године, констатовано је да није било значајног учествовања и истом. Запримљен је Одговор од ЈВП “Воде Војводине“, број  I-1393/13-25 од 7.10.2026. године, али без коментара на предметни захтев, тако да овај Орган није морао разматрати о поднеску. 
Увидом у општи захтев, приложену документацију, утврђено је, да се ради о пројекту чијом се реализацијом, припремним радовима, изградњом, опремањем, редовним радом, а нарочито у удесним систуацијама, може непосредно утицати на квалитет сектора животне средине, нарочито узимајући у обзир чињеницу, да се део заливног система „Базени“ планира реализовани у заштитној зони и у мањем делу заштићеног простора парка природе „Јегричка“, у којем је установљен III степен заштите. Начин изградње, опремање и рад водозахвата-црпна станица може утицати на стабилност и квалитет водног режима Јегричке, као и на друге природне вредности. Прописана Студија о процени утицаја треба детаљније и опсежније да анализира утицаје на животну средину и у складу са тим прописати адекватне услове и мере за заштиту сектора животне средине.
	На основу утврђеног, увидом у документацију која је поднета, узимајући у обзир пројектоване капацитете и оне релевантне капацитете за одлучивање, планирану локацију и непосредно окружење за реализацију пројекта, као и све оне критеријуме у смислу Прилога 3. Уредбе о Листи пројеката за које је обавезна процена утицаја на животну средину, Листи пројеката за које постоји обавеза подношења захтева за одлучивање о потреби процене утицаја на животну средину и критеријумима за одлучивање о потреби процене утицаја на животну средину („Сл. гласник РС“, број 106/25), овај Орган је донео одлуку као у диспозитиву овога Решења и одредио обим и садржај студије о процени утицаја у складу са чланом 22. закона о процени утицаја на животну средину. 
                                                                                                                                                                                                         
П о у к а  о  п р а в н о м  с р е д с т в у: Против овог решења, може се изјавити жалба Покрајинском секретаријату за урбанизам и  заштиту животне средине у року од 15 дана од дана достављања овог решења, односно објављивања Обавештења о донетом решењу. Жалба се подноси непосредно овом органу са уплаћеном републичком административном таксом у износу од 610,00 динара у корист Републике Србије, рачун број 840-742221843-57 са позивом на број 97 82 24009122.


Решење обрадила,
Александра Кртолица


                                                                         	ПО ОВЛАШЋЕЊУ НАЧЕЛНИКА
                                                                                      РУКОВОДИЛАЦ ОДЕЉЕЊА,
                                                                                    Јелена Поповић

